ລັດ​ຖະສະພາ ສຫລ ກັບ​ຄືນ ​ມາ​ເຮັດ​ວຽກ​ ມື້ນີ້ ຫຼັງ​ຈາກ​ໄປ​ພັກ ນຶ່ງ​ອາ​ທິດ (ວີດີໂອ)
ລັດ​ຖະສະພາ ສ​ຫລ ກັບ​ຄືນ​ມາ​ເຮັດ​ວຽກ​ ໃນ​​ມື້​ນີ້ ຫລັງ​ຈາກ​​ຢຸດພັກ​ຜ່ອນ ເປັນ​ເວລາ​ນຶ່ງ​ອາທິດ ແຕ່​ກໍ​ມີ​ຄວາມ​ຄາ​ດ​ໝາຍ​ຕ່ຳ ​ທີ່​ວ່າ​ສະ​ພາ​ ຈະ​ຮັບ​ຜ່ານ ຮ່າງກົດ​ໝາຍ​ທີ່​ສຳ​ຄັນໆ.
ລັດຖະສະພາສະຫະລັດ ກັບຄືນມາເຮັດວຽກໃນວັນຈັນມື້ນີ້ ຫລັງຈາກໄດ້ຢຸດພັກຜ່ອນ ເປັນເວລານຶ່ງອາທິດ ເຖິງແມ່ນ ວ່າ ໄດ້ຮັບຜ່ານງົບປະມານ ລັດຖະບານກາງ ແລະຍົກລະ ດັບເພດານໜີ້ສິນຂຶ້ນ ຫວ່າງມໍ່ໆມານີ້ກໍຕາມ ແຕ່ຄວາມຄາດ ໝາຍກໍມີຕໍ່າ ທີ່ວ່າ ລັດຖະສະພາທີ່ແບ່ງແຍກກັນທາງການ ເມືອງນັ້ນຈະຮັບຮ່າງກົດໝາຍທີ່ສໍາຄັນແລະເປັນຂໍ້ຂັດແຍ້ງ ກັນ ກ່ຽວກັບການປະຕິຮູບລະບົບ ຄົນເຂົ້າເມືອງຂອງສະຫະ ລັດ ແລະຮ່າງກົດໝາຍອໍານວຍຄວາມສະດວກໃຫ້ແກ່ການ ແລກປ່ຽນການຄ້າກັບປະເທດຕ່າງໆ ໃນລາຍງານກ່ຽວກັບສະພາບການຂອງປະເທດຊາດຕໍ່ສະພາ ແລະປະຊາຊົນອາເມຣິກັນໃນເດືອນແລ້ວນີ້ປະທານາທິບໍດີ Barack Obama ອີກຄັ້ງນຶ່ງ ໄດ້ຮຽກຮ້ອງ ໃຫ້ລັດຖະສະພາ ຮັບຜ່ານກົດໝາຍປະຕິຮູບ ລະບົບຄົນເຂົ້າເມືອງ ຊຶ່ງທ່ານ ກ່າວວ່າ: “ການປະຕິຮູບຈະເພີ້ມມູນຄ່າເສດຖະກິດ ແລະລຸດຜ່ອນການຂາດດຸນງົບປະ ມານ ເກືອບ ຮອດ 1 ພັນຕື້ໂດລາໃນສອງທົດສະວັດຂ້າງໜ້າ ແລະເພື່ອເຫດຜົນອັນດີນໍາຄືເວລາຜູ້ຄົນ ພາກັນເຂົ້າມາປະເທດນີ້ ເພື່ອໃຫ້ບັນລຸຄວາມຝັນຂອງເຂົາເຈົ້າຈະເພື່ອການສຶກສາ ປະດິດ ຄິດສ້າງ ແລະປະກອບສ່ວນໃນວັດທະນາທໍາຂອງເຮົາກໍດີ ເຂົາເຈົ້າເຮັດໃຫ້ປະເທດຂອງ ເຮົາ ເປັນບ່ອນທີ່ດຶງດູດໃຈ ຫລາຍຂຶ້ນ ສໍາລັບໃຫ້ບໍລິສັດທຸລະກິດ ຍົກຍ້າຍມາຕັ້ງຢູ່ ແລະ ສ້າງວຽກເຮັດງານທໍາແກ່ທຸກໆຄົນ ເພາະສະນັ້ນ ພວກເຮົາ ຈົ່ງມາປະຕິຮູບລະບົບຄົນເຂົ້າ ເມືອງໃຫ້ແລ້ວໃນປີນີ້ ” ຜູ້ແທນສະພາຈາກພັກຣີພັບບລິກັນ ຫລາຍຄົນ ຍັງພາກັນຄັດຄ້ານ ຕໍ່ຮ່າງກົດ ໝາຍໃດໆ ທີ່ຈະໃຫ້ໂອກາດໃນການເປັນສັນຊາດ ແກ່ພວກທີ່ເຮັດວຽກຢູ່ປະເທດນີ້ ແບບບໍ່ມີເອກະ ສານຖືກຕ້ອງຕາມກົດໝາຍ ຄົນອື່ນໆກ່າວວ່າ ລັດຖະບານ Obama ນັ້ນ ເຊື່ອຖືບໍ່ໄດ້ໃນ ເລື້ອງການບັງຄັບໃຊ້ກົດໝາຍນີ້ ທ່ານ John Boehner ປະທານສະພາຕໍ່າກ່າວວ່າ “ປະ ຊາຊົນອາເມຣິກັນ ຮວມທັງຫລາຍໆຄົນ ໃນບັນດາເພື່ອນສະມາຊິກຮ່ວມ ສະພາຕໍ່າຈາກ ພັກຣີພັບບລິກັນ ຂອງຂ້າພະເຈົ້າ ບໍ່ເຊຶ່ອວ່າ ການປະຕິຮູບ ທີ່ພວກເຮົາກໍາລັງກ່າວກັນຢູ່ນີ້ ຈະຖືກຈັດຕັ້ງປະຕິບັດ ຕາມທີ່ໄດ້ຕັ້ງໃຈເອົາໄວ້ ” ໃນອີກດ້ານນຶ່ງ ທ່ານ Boehner ຊັກຊວນໃຫ້ທັງສອງຝ່າຍສະໜັບສະໜຸນ ໃນການຍົກລະ ດັບຄວາມສາມາດຂອງລັດຖະບານ ໃນການເຈລະຈາເຮັດຂໍ້ຕົກລົງການຄ້າເສລີຢູ່ທົ່ວໂລກ ໂດຍຜ່ານກົດໝາຍ ທີ່ເອີ້ນວ່າ “ອໍານາດສົ່ງເສີມການຄ້າ” ທີ່ຈະເສີມຂະຫຍາຍ ສິນຄ້າສົ່ງ ອອກ ແລະສ້າງວຽກເຮັດງານທໍາ ຫລາຍຂື້ນ ຢູ່ໃນອາເມຣິກາ ” ປະທານາທິບໍດີ Obama ໄດ້ເຫັນດີນໍາ ການເສີມຂະຫຍາຍການຄ້າ ແຕ່ບໍ່ໄດ້ ລະບຸວ່າ ຮ່າງກົດໝາຍ “ອໍານາດສົ່ງເສີມການຄ້າ” ນັ້ນ ເປັນບຸລິມະສິດດ້ານເສດທະກິດສູງອັນນຶ່ງ